Fra OB til FC Fyn til Vejle Boldklub til Hobro IK. Kim Brink har været omkring sin andel af fodboldklubber i Danmark, men nu ser det ud til at være slut. Den kommercielle direktør i Hobro IK stopper den 30. november, fordi han har fået nyt job. I stedet skal Kim Brink være kommerciel direktør hos energikoncernen Ewii, der tidligere hed Trefor. Kim Brink kom til Hobro i efteråret 2014 og har ifølge bestyrelsen været et stort aktiv for klubben de seneste to år. - Vi ønsker Kim Brink stort tillykke med den nye udfordring. Vi havde selvsagt gerne beholdt en så stor kapacitet og personlighed som Kim Brink i Hobro IK, men har forståelse for hans dispositioner. Gennem to år har Kim Brink været med til at løfte Hobro IK på professionalisme, generel kvalitet, samt kommerciel indtjening. Kim Brinks passion, erfaring og store kompetence på alle områder inden for professionel fodbold har været meget værdifuld og til positiv inspiration for alle i Hobro IK, siger bestyrelsesformand Lars Kühnel. Kühnel glæder sig dog over, at Kim Brink stadig vil være at finde i Hobro IK lidt endnu. - Vi glæder os dog over, at Kim stadig er i Hobro IK indtil den 30. november, samt at han herefter på uformel facon vil bidrage med at vejlede og rådgive Hobro IK på bestyrelsesniveau, tilføjer bestyrelsesformanden.

Opsummering:
Kommerciel direktør i Hobro IK, Kim Brink, forlader nu fodboldklubben til fordel for et nyt job hos energikoncernen Ewii.